Bekobodlik pensionerlar nafaqa pullaridan 10% ushlab qolinayotganidan shikoyat qildi

Shu yilning noyabr oyidan e’tiboran pensiya tarqatish chog‘ida Bekobod shahar pochta aloqasi bo‘limlari xodimlari pensiya pulining umumiy summasidan 10 foizini ushlab qolishni boshlashdi.

 Foto © profi-forex.org
Bu haqda “Podrobno” nashriga bekobodlik pensioner Po‘lat aka xabar berdi.
Ma’lum bo‘lishicha pochta xodimlari bu holatni pensionerlarga pullarni kommunal xizmat qarzlarini yopish uchun olib qolishayotganligi bilan izohlashgan. Biroq ko‘pchilik pensionerlarda kommunal xizmatlaridan qarzdorlik yo‘qligi uchun ular bunga e’tiroz bildirishmoqda. Bu holat yuzasidan bildirilayotgan e’tirozlarga pochta bo‘limi xodimlari ularda tegishli hujjatlar mavjudligini va pul shu asosda ushlab qolinayotganligini aytishgan.
Po‘lat akaning aytishicha, odamlar bunday shikoyatlar bilan prokuraturaga ham, tuman ijtimoiy ta’minot bo‘limlariga ham murojaat qilishgan, ammo ularning da’volari javobsiz qolgan. Hokimiyatga qilingan murojaatda, unga bundy hujjat yo‘qligi aytilgan, ammo muammoni hal qilishga harakat ham qilishmagan.
Muxbirning kommunal to‘lov amalga oshirilganligi haqida pensionerlarga kvitansiya beriladimi, degan savoliga, Po‘lat aka “Ha”, — deya javob berdi. Ammo uning fikricha muammo boshqa yerda. “Kommunal to‘lovlarni amalga oshirishda pensionerlar eng intizomli hisoblanishadi. Ulardan birortasining qarzdorligi juda kam uchraydigan holat. Bas shunday ekan, nima uchun aynan ulardan bu kabi to‘lov ushlab qolinyapti?” — dedi u.
Aniq bo‘lishicha, barcha kommunal to‘lovlar gaz haqini to‘lashga yo‘naltirilgan. Po‘lat akaning aytishicha, pochta bo‘limi boshlig‘i ularga har oy 25 million so‘m pulni gazga yig‘ib olish kerakligi haqida buyruq kelganini og‘zidan gullab qo‘ygan. Ehtimol ushbu pullarni pensionerlar hisobidan amalga oshirish g‘oyasi aynan shunda yuzaga kelgandir.